Simbioza dintre sunet şi cuvânt în creaţia de lied 
a compozitorului Sabin Păutza: Un strop de lumină... 


Francisca-Loredana Paidac 


REZUMAT - Articolul de față îşi propune evidenţierea modalităţilor de expresie prin 
care compozitorul Sabin Păutza creează o muzică ce reflectă profunzimea şi savoarea 
poeziilor sopranei Adina Covaci, prin intermediul unui ciclu de lieduri cu adevărat 
valoros în repertoriul de gen. Cantabilitatea melodiilor, sublinierea anumitor versuri prin 
construcția arcului melodic, acompaniamentul pianistic ce susține vocea solistă, 
diversitatea metrică şi ritmică, sunt elemente ce dezvăluie actul creator al unui 
compozitor versatil prin conţinutul muzicii sale. 

Cuvinte cheie: Sabin Păutza, Adina Covaci, ciclu de lieduri, Un strop de lumină... 


1. Introducere 


Complexă şi diversă, plină de strălucire creatoare, personalitatea artistică a 
compozitorului Sabin Păutza s-a dezvoltat constant, pornind de la identitatea copilului 
născut în regiunea Banatului Montan, fascinat de muzică încă din primii ani de viaţă. 
Amprenta stilistică a compozitorului a conţinut mereu, mai pregnant sau mai voalat, 
reverberaţii ale caracterului arhaic al muzicii româneşti. Studierea academică a tehnicilor 
de compoziţie baroce până la modernismul anilor 1965, a cuprins un amplu periplu prin 
muzica modală, tonală, atonală, reflectând o diversitate stilistică plurivalentă. Creaţia sa 
este dedicată muzicii corale, camerale, simfonice, vocal-simfonice şi de spectacol, 
evoluând până la asimilarea genurilor muzicale de blues şi jazz, odată ajuns pe pământ 
american. În genul muzical al liedului, compozitorul Sabin Păutza a acumulat o vastă 
experiență, compunând 312 lieduri pe versuri ale poeţilor români sau străini.! 

Ciclul de lieduri Un strop de lumină... Cântece de Sabin Păutza, pe versuri de Adina 
Covaci, reprezintă cea mai nouă creaţie a compozitorului, fiind alcătuit din 15 piese 

pentru voce de sopran şi acompaniament de pian. Tematica acestor lucrări înglobează 
cugetări și simțăminte omeneşti străvechi şi moderne deopotrivă, menite a reflecta esența 
vieţii. Structurată sub forma unei triade, tematica este centrată pe subiectul iubirii şi 
completată armonios de alte două aspecte ale vieţii: credinţa în Dumnezeu şi cugetările 
omului. 

Simbioza celor două arte este făurită de către un compozitor ce îşi găsește sursa de 
inspiraţie odată cu citirea poeziei: 


În momentul în care citesc o poezie, nu mă interesează cine a scris-o, din ce grup face parte sau în ce limbă 
a scris-o, dacă e femeie sau bărbat. Poezia vine cu muzica, ea are muzica în ea, iar în momentul în care 
citesc poezia, instantaneu se naște muzica. Dacă-mi place muzica o scriu, dacă nu, o las. Spun cu mâna pe 
suflet că, de multe ori, atât de simplu, atât de repede și atât de extraordinar e să găsesc muzica acolo, printre 
cuvinte, încât de multe ori am zis că nu-i muzica mea, eu am găsit-o şi am scos-o la lumină. Muzica s-a 
născut de la sine, pentru că versul vine cu un puls al lui, cum zic eu, cu un ritm al lui, cu o cadență, cu un 
număr de silabe, cu accente şi cu o muzicalitate, care se naște din ritm. Ritmul e coloana vertebrală a 
muzicii.? 


2. Perspectivă analitică asupra volumului de lieduri 
Un strop de lumină... Cântece de Sabin Păutza, pe versuri de Adina 
Covaci 


Un strop de lumină... este liedul al cărui titlu a fost ales pentru denumirea generică a 
volumului de față. Acesta descrie feeria muzicii şi rolul acesteia în a conferi echilibru 
interior în viaţa omului (exaltare, înseninare, melancolie, meditaţie). Compus în 
tonalitatea mi minor, într-un tempo aşezat, liedul are o formă tetrastrofică A B — A B. 
Prima secțiune (4) este alcătuită din două fraze simetric pătrate, constituite la rândul lor 
din două motive, ce au la bază aceeași structură ritmică, variată în a doua ipostază prin 
sincopa falsă din finalul frazei consecvente a secțiunii A. 

Debutul piesei este realizat de acompaniamentul pianistic, printr-o introducere de 
4 măsuri ce anticipă motivul ritmic prezent pe parcursul întregii lucrării, însă pe o linie 
melodică structurată în direcție contrară celei adusă de vocea de sopran în prima 
articulaţie. Introducerea coincide în totalitate cu interludiul dinaintea reluării 
secțiunilor A B. 

Metrica ternară compusă, alcătuită omogen, în măsura de 6/8, induce un caracter de 
vals, în izoritmie, „presărat” în momente-cheie cu ritmică punctată, pregnantă şi sincope 
false plasate la finalul versurilor pare. Întreaga lucrare conţine un flux dinamic 


2 Telescu, „Maestrul Sabin Păutza...”. 

propulsator, accentuat de numeroasele verbe identificate în fiecare strofă: I -— 5 verbe 
(toarnă, fuge, curge, -mbracă, alungă), I — 6 verbe (cântă, dansează, simte, vino, prinde, 
respiră), III — 7 verbe (vezi, dă, cuprinde, -nsenină, poartă, -ngheţă, dă). 

Linia melodică a sopranului are un contur unduit, unitar din acest punct de vedere pe 
tot parcursul piesei, însă conturul melodic al secțiunii A este ascendent, spre deosebire 
de cel al secţiunii B, care are un profil descendent. Culminaţiile principale sunt plasate 
în măsurile 13 (ex. 1), respectiv 39, iar punctele culminante secundare se regăsesc la 
finalul secţiunii A, fiind marcate de salturi intervalice descendente de sextă mică, pe 
cuvintele grele şi divină (măsurile 12 şi 38). 

Ex. 1. S. Păutza, Un strop de lumină..., măsurile 13-16. 


Acompaniamentul mâinii stângi induce ideea de bas cifrat, caracteristic perioadei 
Barocului, cu diferenţa că mâna dreaptă susține permanent vocea solistică, urmărind 
pilonii melodici ai acesteia. Secţiunea B prezintă o asimetrie formală prin cele două fraze 
alcătuite din 4 + 6 măsuri, comparativ cu prima secțiune (4). Asimetria se datorează 
reluării frazei consecvente, ce relevă importanţa acordată de către compozitor acestui 
vers concluziv: Poartă comoara ce timpu-ngheţă şi dă mai departe un strop de lumină. 
Deseori acompaniamentul pianistic jonglează pe funcţiile tonicii şi dominantei (I-V), la 
mâna stângă. Starea de linişte se instalează abia în finalul celei de a doua secțiuni, pe 
melodica ondulată, descendentă, cu încheiere pe tonica tonalităţii mi minor, interpretată 
de vocea solistă ce rosteşte cuvintele strop de lumină — metaforă a seninătăţii, a binelui, 
a energiei pozitive şi a speranţei. 

În viziunea autoarei Adina Covaci, poezia Un strop de lumină... reflectă relaţia sa cu 
muzica. 


3 Convorbire cu Adina Covaci din data de 9 februarie 2024. 

Între piesele acestui ciclu de lieduri, Cugetări de viaţă nouă... se face remarcat prin 
caracterul descriptiv al muzicii sale, în concordanţă cu textul literar. Poezia a fost 
dedicată primului fiu al autoarei la împlinirea vârstei de 18 ani şi reprezintă un 
compendium de idei şi poveţe pentru realizarea unei vieți împlinite.* 

Compozitorul expune textul poetic în tonalitatea mi minor, sub forma unui lied 
tetrastrofic A B — A B, alcătuit din fraze a câte 7 măsuri, cu excepția celei din urmă, 
augmentată. Utilizarea contrastului metric, prin alternarea măsurilor simple de 2/4 şi 3/4, 
ce conțin accente metrice plasate la intervale diferite de timp, determină o dinamică 
muzicală încununată de o linie melodică fluidă a sopranei, fapt ce menține vie atenţia 
auditoriului. 

Introducerea şi finalul, precum și interludiul dintre cele două expuneri ale secţiunilor 
A B, sunt dedicate în totalitate pianului. Acompaniamentul pianistic al mâinii stângi 
conţine structuri acordice din care răzbat deseori fundamentala și cvinta, acestea fiind în 
anumite momente chiar tonica şi dominanta tonalităţii mi minor. Linia melodică a mâinii 
drepte însoţeşte melodia solistei, fără a prelua multe elemente ale acesteia. 

Materialul sonor atribuit vocii de sopran are un contur ondulat, fiind construit pornind 
de la intervale de secunde şi terțe. Secțiunea B debutează cu un salt de cvartă perfectă 
ascendentă (si/-mi?), pe cuvintele doar glasul (Doar glasul bunului Păstor de-i auzi, 
ex. 2), cu rol declarativ, propulsând linia melodică solistică în registrul acut. Acest salt 
de cvartă perfectă reflectă ascensiunea spirituală, țelul omului credincios de a se conecta 
cu dumnezeirea. Momentul reprezintă punctul culminant al piesei muzicale. 

Ex. 2. S. Păutza, Cugetări de viață nouă, măsurile 63-66. 


4 Convorbire cu Adina Covaci din data de 9 februarie 2024. 

Întreaga lucrare este puternic dinamizată prin arcuri de intensități ce oscilează gradat, 
schimbări de tempo şi accente expresive plasate strategic şi rar pentru a potenţa valoarea 
acestora, pe cuvinte precum dar (Când glasuri ţipă, dar nimic nu spun) şi s-asculte 
(ar inima s-asculte-ndemnul sfânt). În acest context sonor, diversificările ritmice se fac 
remarcate doar prin ritmul punctat, inserat pe alocuri. 

Compozitorul evidenţiază tema luminii prin repetarea ultimelor două versuri din 
ambele expuneri ale secţiunii B (Lumina scumpă vei vedea şi vei găsi). În viziunea 
autoarei, a doua strofă a poeziei — text ce aparține secțiunii B — reprezintă „cheia” unei 
vieți împlinite şi echilibrate, transmisă următoarei generaţii, într-o lume zbuciumată.5 

Plin de expresivitate şi caracterizat de un lirism inconfundabil al temelor muzicale, 
liedul Rugă reprezintă unul dintre cele mai emoționante lieduri din ciclu, atât datorită 
versurilor ce stau la baza structurii muzicale, cât şi a rezervorului debordant de inspiraţie 
a compozitorului. 

Din punct de vedere formal, liedul Rugă cuprinde şase strofe muzicale, urmând 
tiparul structural A B B — A B B, precedat de o introducere de 8 măsuri a pianului, ce 
revine identic înaintea reluării formei de contrabar. Tonalitatea primei secțiuni este sol 
minor (4). Secţiunea B modulează brusc la omonima Sol major. Aceste modalităţi de 
prelucrarea a materialului sonor sugerează serenitatea dată de conectarea cu o forță 
divină, supranaturală. Momentul este anticipat în măsurile 22 şi 77 de utilizarea variantei 
melodice a tonalităţii sol minor. 

Parametrul melodic al secțiunii B debutează în registrul acut, cu Auftakt, reprezentând 
un prim punct culminant al lucrării (măsura 25). Datorită construcției frazelor muzicale, 
acest moment se va regăsi în măsurile 25, 41, 80 şi 96, iar tema va impune vocii soliste 
un efort suplimentar în susținerea coloanei de aer pe sunetele din octava a doua: Tu ești 
Cel care-ai dat cu prisosinţă, respectiv Mai spală-mă odată-n sfântul sânge. 

Ritmica este facilă, cu rare sincope simetrice pe timp. Finalul de vers este extins 
printr-un sunet lung, ceea ce subliniază rima încrucișată. O altă modalitate de a evidenția 
cuvintele relevante din punct de vedere semantic este inserția unor salturi intervalice de 
cvintă perfectă ascendentă pe cuvintele: păcat, eliberat, minunat sau de cvintă perfectă 
descendentă (ființă). De brațul Tău să fiu mereu legat reprezintă o altă descriere sonoră 
a spaţiul celest, linia melodică solistă fiind plasată în registrul acut (măsurile 13-16, 
respectiv 68-71). 

Muzica acestui lied surprinde starea extatică a omului pătruns de credința în 
Dumnezeu. Modalitatea de expresie prin care muzica reflectă relația dintre cele două 
entități (om — Dumnezeu), aflate în opoziţie în plan vertical, este evidențiată prin 
parametrul melodic, ce cuprinde saltul ascendent de octavă perfectă (sol! — soľ) la 


5 Convorbire cu Adina Covaci din data de 9 februarie 2024. 

începutul versurilor La Tine-alerg, Părinte-al veșniciei (strofa I), respectiv Să nu mă laşi 
nicicând, condu-mi Tu paşii (strofa a Il-a), un salt rar utilizat în acest ciclu de lieduri. 
Intervalul de octavă perfectă reprezintă aici dualitatea aceluiaşi chip (coincidentia 
oppositorumS), omul opus dumnezeirii şi totuși fiind el însuşi o fărâmă din Marele 
Creator. 

Iubirea mea târzie este un lied format din şase strofe muzicale, urmând tiparul 
structural Æ A B — A A B, fomă de bar, cu o codă de 7 măsuri ce îmbină elemente ale celor 
două articulaţii. Construcţia melodico-ritmică este punctată şi sincopată, cu inserţii de 
triolet, în tonalitatea sol minor. Concisă ca dimensiune, aceasta este reluată ciclic cu mici 
permutări ritmice. Alcătuirea frazelor muzicale este corelată cu textul poetic, relevând 
spiritul descriptiv al muzicii. 


Ex. 3. S. Păutza, Jubirea mea târzie, măsurile 37-39. 


Cele patru culori oglindesc caracteristici ale iubirii: albastru (imensitatea planului 
celest nocturn, străfulgerat şi brăzdat de piscuri), verde (în plan terestru diurn, reprezintă 
iubirea proaspătă, fragedă, strălucitoare, înmiresmată), galben (relevă atributele iubirii: 
bogată, hrănitoare, solară, de aur) şi roşu (în plan subteran, iubirea e profundă, eruptivă, 
ca magma fierbinte a unui vulcan).” 

Discursul muzical este construit fluid, structurat în bas pe o frecventă succesiune 
fundamentală — cvintă a acordurilor expuse (ex. 3), cu inserția notelor de pasaj. 
Acordurile interpretate la mâna dreaptă sunt deseori îmbogăţite cu linii melodice 
cromatice, sporind tensiunea armonică prin schimbări treptate. Momentele cadențiale de 
pe parcursul lucrării cuprind cadenţe autentice compuse (IV-V-I), excepție făcând 


6 Principiu filosofic, denumit coincidentia oppositorum sau unitatea polarităţilor, ce reflectă dualitatea sub 
diverse aspecte, precum micro- şi macrocosmosul, integrate într-un tot unitar (Mircea Eliade, Tratat de istorie 
a religiilor, 350). 

7 Convorbire cu Adina Covaci din data de 9 februarie 2024. 

finalul, care se încheie maiestuos, cu o înlănțuire plagală (IV-I), cu vocea solistă 
suspendată în registrul acut. 

Liedul Gânduri pentru Sebastian reflectă un profil melodic ușor de integrat în 
categoria estetică a sublimului. Construcția discursului muzical reliefează măiestria 
artistică a compozitorului. Acesta transmite sentimentul iubirii materne prin vibrația unei 
muzici atent făurite, structurată în forma tetrastrofică A B — A B. Cele două secţiuni sunt 
inegale (8 şi 12 măsuri), iar acestora li se adaugă o codă de 9 măsuri. 

Ex. 4. S. Păutza, Gânduri pentru Sebastian, măsurile 51-54. 


Metrica binară compusă, alcătuită omogen (4/4), cuprinde un ritm punctat şi sincopat. 
Prima secţiune debutează în tonalitatea re minor, cu o linie melodică melancolică, dar 
senină. A doua secțiune modulează în tonalitatea Fa major, conferind melodiei un 
caracter dramatic. Ambitusul solistic este lărgit până la sunetul Ja? — acesta fiind totodată 
climaxul lucrării şi cel mai înalt sunet din întregul ciclu de lieduri. 

Frazele muzicale cele mai tensionate şi mai expresive sunt întâlnite în registrul acut: 
Să-ţi fie viața soare şi-ncântare;, Să crești frumos şi drept, copilul meu / Și să te-ncrezi 
mereu în Dumnezeu (ex. 4 - coda). De o frumuseţe sfâşietoare, discursul muzical reflectă 
toate speranţele pe care o mamă şi le proiectează, cu gândul la fericirea fiului ei, aceasta 
fiind şi prima poezie a autoarei scrisă vreodată (28 iunie 2012), dedicată primului fiu 
născut. 

Menire este un lied cu o formă tetrastrofică A A,B B,, alcătuit pe baza anumitor 
contraste reliefate în structura sa prin diverse mijloace componistice. Un prim contrast 
se remarcă prin atribuirea celor două secțiuni A şi B, tonalitățile relative — mi minor şi 
Sol major. Un alt contrast se evidențiază în textul poetic, ce conține 3 strofe impare a 
câte 5 versuri (4) şi 2 strofe pare a câte 4 versuri (B). Strofele poetice impare sunt 
structurate metric în măsura binară de 2/4, iar strofele poetice cu număr par de versuri 

cuprind o metrică ternară de 3/4. Acesta nu este singurul tip de contrast. Secțiunea A este 
mai complexă sub aspect ritmic (material motivic format din şaisprezecimi, ritm punctat 
şi sincope, într-o mişcare mai lentă — vezi ex. 5), comparativ cu secțiunea B, care este 
simplu construită din punct de vedere ritmic, compensând cu un tempo mai alert. 

Ex. 5. S. Păutza, Menire, măsurile 45-48. 


Contrastele din textul poetic sunt: iubire — ură, izvoare nesecate — pământ arid, 
antidotul trecerii timpului — adevărul. În mesajul final, Lansează lampioane, remarcăm 
din nou tema luminii. 

Ambitusul lucrării este redus, fiind confortabil pentru particularităţile vocii de sopran. 
Coda este încheiată printr-o înlănțuire plagală (IV-I) în Sol major, pe sunetul lung al 
sopranei. 

Asemeni liedului Un strop de lumină... — ce reprezintă un crez în muzică, liedul 
Menire ilustrează un crez despre viață.” 

Liedul Recunoștinţă, inspirat de Psalmul 17, alternează două linii melodice 
principale în tonalități omonime, diferite prin caracterul melodic, într-o formă 
tetrastrofică A B — A B, inegală (9 respectiv 15 măsuri), cu o codă de 5 măsuri. Prima 
temă, în sol minor, este lirică, descriptivă, melancolică, spre deosebire de cea de a doua 
temă, în Sol major, ce sugerează caracterul unui imn religios, cu influenţe occidentale. 
Este interesant faptul că deşi au caractere diferite, cele două idei muzicale sunt unitare la 
nivelul parametrilor ritmic şi agogic, metrica fiind alternată prin măsuri binare, simple şi 
compuse, ceea ce diversifică discursul muzical. 

Modulaţia este anticipată de acompaniamentul pianului, care se încadrează într-un 
anumit tipar, utilizat cu predilecție pe parcursul acestui ciclu de lieduri (V-I), iar 
cadenţele plagale sunt prezente la final de secțiune (IV-I). Cadenţele succesive au rol 


8 Convorbire cu Adina Covaci din data de 9 februarie 2024. 
9 Convorbire cu Adina Covaci din data de 9 februarie 2024. 

evolutiv în discursul muzical, nu de a segmenta fraza (în măsurile 5-6 întâlnim o cadență 
lărgită: IV-II'-V”-1). Inflexiunile modulatorii străbat tonalităţile Si bemol major — sol 
minor în secțiunea A, respectiv Do major — Sol major — la minor — mi minor în 
secțiunea B. 

Liedul Telegrame este unul dintre cele mai deosebite creaţii ale acestui ciclu, fiind 
format din şase strofe muzicale, urmând tiparul structural A B B — A B B, formă de 
contrabar, urmată de o codă de 7 măsuri. Limbajul muzical este prelucrat pe structura 
ritmului aksak, ceea ce îi conferă unicitate. Linia melodică este „vălurită”, construită pe 
intervale de secunde, terțe, rar cvinte, cu salturi de sexte și multe note de pasaj plasate pe 
timpii neaccentuaţi, fiind presărată cu numeroase accente specifice ritmului aksak, 
datorate sincopelor asimetrice augmentate, reliefând un discurs muzical inedit, plin de 
savoare. Comunicarea mesajului poetic este potențată de metrica ternară compusă, 
alcătuită omogen: în secțiunea A fiind de 12/8, iar în secțiunea B fiind înjumătăţită (6/8), 
ceea ce conferă o continuitate sub diferite aspecte în exprimarea versurilor poetice. 

Acompaniamentul pianistic conţine un joc de accente între cele două mâini datorită 
ritmului aksak. Mâna dreaptă susține tema solistei, în timp ce mâna stângă aduce accente 
decalate în strofă. În secţiunea B, basul păstrează pulsaţia firească a metrului ternar. În 
interiorul acompaniamentul pot fi observate sunete „liant” între cele două mâini, mai 
exact note comune, care îşi schimbă funcția în acord atunci când sunt redate în planul 
sonor complementar. 

Telegrama reprezenta cândva cel mai rapid mod de comunicare la distanță, însă 
presupunea o receptare a mesajului cu o oarecare întârziere. Această întârziere este 
reflectată în acompaniamentul pianului, care transmite un mesaj la mână stângă şi este 
receptat cu o oarecare schimbare de mâna dreaptă. Telegrama reprezintă în acest text 
poetic doar o metaforă, deoarece comunicarea dintre cei doi îndrăgostiți este 
interiorizată: Ți-am trimis gândul. Ai simţit suflarea? 


A 
N = Fe ia =: À- k =] 
= i: Fă z 2 Z a 
tri-mis gân - Cl Ai sim-ţit „artă = rea?__ 
ijr = 
5 ss ii 1-3 ss: 
P-no. mf > > 
AN: POI |5 L =m 
Ex: == e == E SS EZ =: 


Ex. 6. S. Păutza, Telegrame, măsurile 3-4. 

Ambitusul vocii de sopran este confortabil, sunetul mi? fiind cel mai acut. Punctul 
culminant se regăseşte în secțiunea B (măsurile 34, respectiv 69). Coda expune la vocea 
de sopran un vers extras din secțiunea B, considerat probabil cel mai relevant — Mirajul 
minunii se cerne! —, având rol de linie melodică concluzivă, în contrast cu textul care 
prezintă o imagine în mişcare. Sunetul final al vocii soliste este augmentat (4 măsuri), 
cedând încheierea ideii muzicale acompaniamentului pianistic, în acorduri plasate pe 
timpii accentuaţi, depăşind la octavă superioară sunetul cântat de vocea solistă. 

Dedicaţie pentru Paul este ledul ce se evidențiază prin caracterul ludic, zglobiu, 
specific cântecelor pentru copii. Versurile exprimă iubirea maternă pentru mezinul 
familiei, fiu pe care autoarea acestora îl descrie cu multă gingăşie şi tandrete, în culoarea 
caldă a tonalităţii Fa major. Liedul este format din şase strofe muzicale, urmând tiparul 
structural A B B - A B B, în formă de contrabar. Aceasta a fost cea de a doua poezie scrisă 
de autoare. Acompaniamentul pianistic este unitar în întregul ciclu de lieduri, de această 
dată, structurat în măsura binară simplă de 2/4. Ritmica este divizată normal, cu formule 
de dactil inserate pe alocuri la vocea de sopran sau în acompaniament — formule ce 
amintesc de colindul românesc. 

Dinamica nu depăşeşte indicaţia mezzo-forte, ceea ce denotă intenția compozitorului 
de a adapta nuanțele în care sunt interpretate temele duioase, dedicate unui auz sensibil, 
specific pentru perioada copilăriei. O noutate din acest punct de vedere este intensitatea 
mezzo-piano, în care se doreşte interpretarea secțiunii B, contrar tuturor liedurilor din 
ciclu, ale căror secțiuni repetate sunt expuse în nuanţe puternice, deseori în forte. 

Învăluire este un lied compus în tonalitatea fa minor, în forma tetrastrofică A B — 
A B, cu un melos ce transmite o stare de melancolie. Materialul sonor conţine o metrică 
ternară, asemeni mişcării valurilor mării, cu sincope simetrice plasate în fiecare frază. 
Versurile descriu o dragoste reciprocă ce tinde către contopire: Te-aștept să sorbi încet 
de-acum potirul / Pe care mâna să-l înșface vrea; Te-ascult în gând şi văd în ochi cu 
dor / Tânjirea după vraja absolută. 

Punctul culminant (măsurile 27-28, respectiv 63-64) este prezent în secţiunea B, ce 
debutează cu o frază tensionată în registrul acut (sunetul fa?) și evoluează armonic prin 
structuri acordice plasate pe timpii accentuaţi: si bemol minor — Fa major cu septimă 
mică — si bemol minor — La bemol major — Do major cu septimă mare — fa minor. Fiecare 
frază, precum şi finalul piesei, se termină pe o pedală a vocii sopranei, ce devine sprijin 
pentru pianul ce îşi continuă fluxul sonor unduit. 

Poezia ce stă la baza liedului Aniversare a fost dedicată soțului autoarei, la celebrarea 
celor 25 de ani de căsnicie — „nunta de argint” — reliefat încă din primul vers: Azi flori 
de-argint se-aştern pe-a noastre frunţi. 

Sub aspect formal, lucrarea cuprinde opt strofe muzicale, urmând tiparul structural 
ABCC-A BCC, cu o introducere şi un interludiu de mici dimensiuni (două măsuri). 

Structurat în metrica binară compusă, alcătuită omogen (4/4), discursul muzical 
dezvăluie o particularitate în plan armonic, prin acordul treptei a IV-a cu terță mobilă 
(măsurile 2 şi 37 — ex. 7), asemeni liedurilor Strop de lumină (măsurile 6 şi 32) sau 
Cugetări de viaţă nouă (măsurile 9 şi 51), amprentă a compozitorului ce colorează 
ingenios tiparele armoniei tonale clasice. 


S. Solo 


P-no. 


Ex. 7. S. Păutza, Aniversare, măsurile 37-39. 


Cadenţele armonice sunt similare cu cele din liedul Recunoștință. Ritmica vocii 
soliste este pregnantă, cu inserții de formule precum dactilul, optimea cu punct şi 
trioletul, cu rol de diversificare. Rareori se pot observa sincope ascunse în 
acompaniamentul mâinii stângi ori în linia melodică a secțiunii C, la vocea solistă. 
Iubirea fără sfârşit este afirmată prin versurile de final care exprimă ideea că moartea nu 
este o încheiere: Doar lângă tine viața are sens / Și-aici, și peste râu, în libertate. 

Sclipiri siderale este un led închinat iubirii. Structurat într-o formă tetrastrofică 
A B — A B, acesta cuprinde secțiunea A alcătuită din 2 fraze şi secţiunea B, augmentată, 
formată din 3 fraze (b!, b?, b”). Fraza b” prezintă o inserţie a măsurii de 9/8, între 
măsurile de 6/8, cu scopul de a aduce noutate într-un material sonor deja expus — Ce-n 
zbor te înalță pe-un nor. 

Acompaniamentul pianistic din bas renunţă la susținerea prin ritmică a vocii soliste, 
aducând un element deosebit prin intervalele de cvinte şi octave perfecte, ceea ce 
îmbogățește sonoritatea blocurilor armonice şi extinde ambitusul acestora, marcând 
timpii accentuaţi ai metricii ternare. 

Absența iubirii e noapte polară (ex. 8) este primul vers ce sintetizează viziunea 
autoarei!” despre viaţa fără cel mai preţios sentiment, redat în tonalitatea fa minor. 
Atmosfera sonoră are o tentă de gravitate. Linia melodică solistă este expusă într-un 


10 Convorbire cu Adina Covaci din data de 9 februarie 2024. 

ambitus redus în prima secțiune, fiind construită pe baza unor structuri intervalice de 
până la terță. Ritmul punctat este plasat cu regularitate, la o distanță de două măsuri. 

Ex. 8. S. Păutza, Sclipiri siderale, măsurile 5-7. 


Secţiunea B debutează cu un salt de cvartă perfectă ascendentă, regăsit şi în alte 
lucrări ale acestui ciclu, însă diferenţa este că punctul culminant se regăsește abia pe 
finalul maiestuos, interpretat de către soprană pe sunetul fă? în forte, element rar în 
creaţiile acestui ciclu de lieduri. 

Biruinţa este un lied plin de lumină şi vivacitate, compus în tonalitatea Fa major, 
având la bază o poezie inspirată de Sărbătoarea Paştelui (Viaţa triumfă / Izbânda-i a 
Sfântului Miel). Compozitorul are o predilecție către metrica ternară compusă, alcătuită 
omogen, însă reuşeşte de fiecare dată să o prezinte într-o altă înveşmântare melodică, 
ritmică sau armonică. Parametrul ritmic este potenţat de sincopa repetată la interval de 
trei măsuri, asemeni unui ritm ostinat. Linia melodică a sopranei reflectă caracterul 
muzicii americane, într-o notă de seninătate. Un element de noutate este saltul intervalic 
descendent de octavă perfectă, unic în acest ciclu de lieduri. 

Forma de lied tetrastrofic A B — A B prezintă unele particularităţi în această lucrare: 
prima secțiune (4), în tonalitatea Fa major, este alcătuită din câte 2 fraze repetate variat 
a 6 + 7 măsuri, iar cea de-a doua secțiune (B), identică din punct de vedere al întinderii 
frazelor modulează în tonalitatea Si bemol major. 

Lucrarea este încheiată cu o codă ce dilată materialul sonor pe acorduri accentuate 
metric, într-o înlănțuire armonică I-II-I (măsurile 66-69) cu rol de climax pe sunetul fa?, 
asemeni liedului Sclipiri siderale, într-o sonoritate senină, triumfală: Când toți cei din 
jurul tău ştiu (ex. 9). 

Ex. 9. S. Păutza, Biruința, măsurile 65-69. 


Eclipsă este un lied format din şase strofe muzicale, alcătuite pe tiparul structural 
A B-A B-A B, în care secţiunile A şi B sunt uşor asimetrice. Textul poetic ilustrează 
tendința omenirii de a se concentra asupra unui fenomen de scurtă durată, trecător 
(eclipsa), pierzând din vedere elementele cu adevărat importante ale vieţii. Materialul 
sonor este expus în tonalităţile relative Fa major şi re minor. Instaurarea tonalității 
omonime Re major (secţiunea B) prin modulație bruscă, modifică atmosfera sonoră odată 
cu prezentarea unui mesaj cu caracter de povaţă — Așa că-nvaţă căutând cu mâna / Să 
vezi cu inima unde-i fântâna — reliefând indiciul eliberator prin scoaterea la lumină din 
profunzimea izvorului de apă dulce a bunătăţii interioare, fapt ce va conduce către o viață 
trăită cu bucurie, asemeni vieţii în Eden.!! 

11 Convorbire cu Adina Covaci din data de 9 februarie 2024. 

Ex. 10. S. Păutza, Ec/ipsă, măsurile 69-74. 


Darul de sus este un elogiu adus maestrei de canto, Teodora Ciucur!” (semnificaţia 
numelui Teodora fiind „darul Lui Dumnezeu”), cea care a dezvăluit tainele cântului vocal 
sopranei Adina Covaci, transmițând cu sinceritate şi claritate arta vocală unei noi 
maestre. 

Format din şase strofe muzicale, alcătuite pe tiparul structural A B C — A B C, liedul 
conţine o structură internă diversă prin prisma dimensiunii fiecărei perioade (8, 9, 
respectiv 16 măsuri). Acesta este compus în tonalitatea fa minor şi se evidenţiază prin 
linia melodică a sopranei, ce cuprinde numeroase sincope în metru binar compus, alcătuit 
omogen de 4/4, ceea ce duce cu gândul la o ritmică specifică muzicii uşoare din a doua 
jumătate a secolului al XX-lea. 

Un alt element, care accentuează modernitatea acestui lied, este încheierea fiecărui 
vers cu anticipare (de exemplu, ultimul sunet din măsura 9 — si bemol — nu este element 
constitutiv al acordului tonicii în tonalitatea fa minor, ci face parte din structura acordică 
a măsurii 10, si bemol minor), rezultând o altă modalitate de prelucrare a materialului 
sonor, ceea ce creează o discrepanţă voită între linia melodică a vocii solistice şi 
acompaniamentul pianului. 


12 Convorbire cu Adina Covaci din data de 9 februarie 2024 despre soprana Teodora Ciucur: „O ființă minunată, 
cu o voce minunată! A cucerit cu muzicalitatea ei. M-a învățat să gândesc profund în muzică, nu doar să cânt. 
M-a învăţat principii de bază şi o multitudine de secrete care aduc frumusețea, cuprinzând cu meticulozitate 
esențialul muzicii. Întotdeauna mi-a spus că trebuie să crezi în ceea ce cânți, altfel nu vei transmite mesajul”. 

Ex. 11. S. Păutza, Darul de sus, măsurile 5-11. 


Treapta a IV-a cu terța mobilă este prezentă în măsurile 28-29, asemeni altor lieduri 
din acest ciclu: Un strop de lumină... (măsura 6), Cugetări de viață nouă (măsura 9), 
Învăluire (măsurile 27, 32, 64, 65, 70), Aniversare (măsurile 11, 15, 22, 50). 

Întreaga lucrare are un ambitus vocal redus, compozitorul alegând registrul mediu 
pentru a reflecta catifelarea vocii, descrisă în textul poetic. Finalul este adus într-o 
intensitate redusă (mezzo-piano) până la pianissimo, cu un efect sonor ce reflectă 
evocarea unei amintiri. 


Concluzii 


Compozitor experimentat în numeroase stiluri şi genuri muzicale, apreciat artist al scenei 
pe toate meridianele, maestrul Sabin Păutza realizează în cel mai nou ciclu de lieduri, Un 
strop de lumină... Cântece de Sabin Păutza, pe versuri de Adina Covaci, o pagină 
valoroasă în liedul românesc al secolului al XXI-lea. 

Privit dintr-o perspectivă de ansamblu, acest ciclu de lieduri evidențiază 
particularități ale tratării materialului sonor precum: predilecția pentru forma 

tetrastrofică, forma de bar sau forma de contrabar, cu sau fără codă, construită în sintaxa 
muzicală omofonă, specifică formei de lied. 

Discursul muzical ilustrează fuziunea dintre semantica textului poetic şi modalitatea 
de concretizare a materialului sonor. Cantabilitatea liniilor melodice este o notă 
distinctivă în creația compozitorului Sabin Păutza. Acesta înţelege pe deplin arta vocală 
şi adaptează ambitusul confortabil vocii soliste. Conturul melodic al sopranei este 
construit în profiluri boltite, anticipate de anacruză. Deseori secțiunea B debutează cu 
salturi intervalice de cvarte, cvinte, sexte, chiar octave, momente ce devin puncte 
culminante ale lucrării sau ale secţiunii. Există o predilecție a compozitorului în 
alcătuirea frazei finale a vocii soliste printr-o pedală, ceea ce conferă pianului momentul 
concluziv. 

Parametrul ritmic este adesea punctat, presărat cu sincope simetrice sau asimetrice. 
Ritmul aksak, specific folclorului românesc şi altor popoare, aduce prospeţime anumitor 
lieduri. 

Metrica ternară compusă, alcătuită omogen (6/8, 9/8, 12/8) deţine o pondere egală cu 
metrica binară compusă, alcătuită omogen (4/4) în volumul de față, mai exact 6 respectiv 
6 lieduri; măsurile alternative fiind utilizate în doar 4 dintre cele 15 lieduri, contribuind 
la diversitatea ciclului de lieduri. 

Un rol bine determinat îl deține acompaniamentul pianistic, căruia îi sunt atribuite 
toate momentele introductive ale liedurilor;, interludiile sunt plasate după prima expunere 
a celor două/trei secţiuni, iar finalurile sunt preponderent pianistice. În structura 
armonică sunt frecvente înlănţuirile acordice tonică-dominantă sau figuraţia bazată pe 
fundamentală-cvintă, precum şi inserarea a mici pasaje cromatice, aceste modalităţi de 
prelucrare a materialului sonor contribuind la aspectul unitar al întregului ciclu de lieduri. 
Treapta a IV-a cu terță mobilă este o amprentă stilistică uşor recognoscibilă a 
compozitorului. 

Tempoul şi dinamica frazelor sunt indicate cu precizie de compozitor, ceea ce conferă 
interpreţilor o direcţie clară în alegerea mijloacelor de exprimare artistică. 

Sensibilitatea şi profunzimea poeziilor scrise de soprana Adina Covaci sunt 
înveşmântate într-o muzică deosebit de expresivă, versatilă, modernă, cu teme debordând 
de un melodism specific, pe care însuşi maestrul Sabin Păutza le consideră cele mai 
inspirate creaţii de gen din tot ce a realizat până acum.!? 


13 Păutza şi Covaci. Un strop de lumină... Cântece de Sabin Păutza, pe versuri de Adina Covaci. 

